એ વર્ષે શરૂઆતમાં, કેદીઓ એવી અપેક્ષા રાખી રહ્યા હતા, કે અમેરિકનો દ્વારા મોરાવિયાને જીતી લેવામાં આવશે. પરંતુ આઇઝનહુવર પોતાનો વિચાર બદલીને એલબી નદી પાસે પહોંચી જતાં, કેદીઓ હવે જાણી ગયા હતા કે મોરાવિયા રશિયાના હાથમાં જ જવાનું! ઓસ્કર પાસે વર્તુળાકારે બેઠેલા કેદીઓ હિબ્રૂ ભાષામાં એક પત્ર લખી રહ્યા હતા, જેમાં તેમણે ઓસ્કરની સિદ્ધિઓને વિગતવાર વર્ણવી હતી. અમેરિકન દળો પાસે એ પત્ર રજુ કરવામાં આવે તો કંઈક સારું પરીણામ આવી શકે તેમ હતું, કારણ કે અમેરિકન દળોમાં મોટી સંખ્યામાં યહૂદીઓ ઉપરાંત કેટલાક રેબી પણ સામેલ હતા. આથી સ્ટર્ને અને ઓસ્કરે પોતે પણ હેર ડાયરેક્ટર ઓસ્કર શિન્ડલર કોઈક રીતે અમેરિકનોનો જ સંપર્ક કરે તેને યોગ્ય માનેલું. મધ્ય યુરોપમાં એક એવી લાક્ષણિક ધારણા પ્રચલિત હતી, કે રશિયનો જંગલી હતા, અજાણ્યા ધર્મના હતા અને તેમની માનવતા પણ સંદિગ્ધ હતી, અને ઓસ્કરનો આ નિર્ણય પણ આંશિક રીતે એ ધારણા પર જ આધારિત હતો. પરંતુ એ સિવાય પણ, પુર્વ તરફથી મળેલા કેટલાક અહેવાલોને સાચા માનવામાં આવે તો, વિવેકપૂર્વકનો ડર રાખવા માટે તેની પાસે પૂરતાં કારણો હતાં.